NMB-metro span eindelik sy motorfietse in | Netwerk24
NMB-metro span eindelik sy motorfietse in
Deur Lynn Williams 17 Augustus 2019 08:48
Die verkeersafdeling van die Nelson Mandelabaai-(NMB) metro het sy motorfietseenheid Vrydag herbekendgestel en het groot planne om dit teen einde volgende jaar uit te brei met rekrute wat plaaslik gewerf sal word.
Die motorfietse wat hiervoor ingespan sal word, “vergaar reeds sedert 2010 stof,” sê Noluthando Pink, burgemeesterskomiteelid vir veiligheid.
Dit is aanvanklik aangeskaf vir gebruik gedurende die Wêreldbeker-sokkertoernooi, maar “is nooit optimaal gebruik nie”, volgens Warren Prins, hoof van die NMB-metro se afdeling vir verkeer en lisensiëring.
Nege van die tien motorfietse wat destyds aangeskaf is, sal van Maandag af op die metro se paaie diens doen. Die tiende motorfiets moet eers herstel word.
Pink sê dit moes lankal gebeur het omdat die geld wat gebruik is om die motorfietse aan te skaf “as’t ware op verkwistende besteding neerkom”.
“Noudat ons die motorfietseenheid herbekendstel, gaan dit ’n groot verskil maak. Tydens spitsverkeer kan beamptes op die motorfietse maklik deur die verkeer beweeg om by noodgevalle uit te kom. Dit gaan baie help om dienslewering te verbeter.”
Vuyelwa Manana maak geskiedenis as die eerste vrouelid van die nuutgestigte motorfietsafdeling.
Prins sê die motorfietse sal van Maandag af in spesifieke gebiede in bedryf wees.
Meer oor: Motorfietse
Speaker in Baai kondig reses aan om mosies ‘te vermy’
Bobani maak beloftes oor elektrisiteit
Planne vir visplaas by Somerstrand effens gewysig